Trond Hegna

Trond Hegna (1898–1992) var en norsk Arbeiderpartiet-politiker, pressemann og sakprosaforfatter fra Oslo og Stavanger. I mellomkrigstiden var han sentral i den revolusjonære organisasjonen Mot Dag. Etter krigen var han i fire perioder 1950–65 stortingsrepresentant for Rogaland.

Det var på oppfordring av Trond Hegna at Nordahl Grieg skrev «Til ungdommen» i 1936.

 Mot Dag-ist og pressemann 
I 1918 begynte Hegna studier i filologi ved universitetet i Oslo, og meldte seg inn i Den Socialdemokratiske Studenterforening, Arbeiderpartiets studentorganisasjon. Det var her tidsskriftet og organisasjonen Mot Dag ble opprettet i 1921, og Hegna var med fra starten av. 

I perioden 1926-28 redigerte han organisasjonens tidsskrift, som han i alle år var en sentral bidragsyter til, og han var formann for Det Norske Studentersamfund i 1924 og 1936. I årene 1924–1925 var han redaktør for Rjukan Arbeiderblad. Da Mot Dag gikk inn i NKP i 1927, var Hegna også en periode redaktør for Norges Kommunistblad. Han forlot partiet i 1929 sammen med de fleste av Mot Dags medlemmer. Mellom 1932 og 1936 var han også medredaktør i Arbeidernes Leksikon.

Da Mot Dag ble oppløst i 1936, gikk Hegna sammen med de fleste andre medlemmene tilbake til Arbeiderpartiet. Mellom 1939 og 1940 var han redaktør av Vestfold Arbeiderblad, og i 1940 overtok han redaktøransvaret for 1ste Mai i Stavanger.

Hegna skrev om et vidt spenn av emner, fra bøker om Sovjetunionen til bygdebøker, og oversatte skjønnlitteratur. I 1983 kom selvbiografien Min versjon.

Avisen 1ste Mai ble stengt for å ha trykket Hegnas kompromissløse lederartikkel «Ingen nordmann til salgs!» 28. september 1940, og Hegna selv arrestert av tyskerne. Han satt på Grini frem til 1943, der han tilhørte kretsen rundt Einar Gerhardsen som han hadde kjent i en årrekke.

 Politiker i etterkrigstiden 
Etter krigen ble han medlem av Stavanger bystyre inntil 1955. Dessuten gjenopptok han redaktøransvaret i 1ste Mai frem til 1958. Han var stortingsrepresentant mellom 1950 og 1965 og i flere perioder formann for finanskomiteen. Han var også medlem av Arbeiderpartiets landsstyre mellom 1949 og 1953, og nestformann i Stortingsgruppa fra 1958.

Ifølge daværende justisminister Jens Haugland så Haakon Lie rødt, bare Hegna ble nevnt. «Han har ennå klumpfoten i Moskva», sa Lie.Jens Haugland: Dagbok frå Kongens råd (s. 80), Samlaget, Oslo 1986, ISBN 82-521-2639-1 Hegna var likevel en av mange Mot Dag-medlemmer som ble sentrale i etterkrigstidens Arbeiderparti. Han tilhørte venstrefløyen og var blant annet motstander av norsk medlemskap i EEC i 1972.

Komiker Anne-Kat. Hærland er Trond Hegnas datterdatter.
 Referanser 
«Trond Hegna er død». Aftenposten, 22. januar 1992.

 Eksterne lenker 



Kategori:Redaktører i A-pressen
Kategori:Stortingsrepresentanter fra Ap
Kategori:Stortingsrepresentanter for Rogaland
Kategori:Stortingsrepresentanter 1950–1953
Kategori:Stortingsrepresentanter 1954–1957
Kategori:Stortingsrepresentanter 1958–1961
Kategori:Stortingsrepresentanter 1961–1965
Kategori:Medlemmer av Mot Dag
Kategori:NKP-politikere
Kategori:Norske forfattere av erindringsbøker
Kategori:Formenn av Det Norske Studentersamfund
Kategori:Personer fra Oslo
Kategori:Stortingsrepresentanter for kjøpstedene i Vest-Agder og Rogaland fylker
Kategori:Fanger på Grini fangeleir